b"\n_START_ARTICLE_\nLisi Mart\xc3\xadn\n_START_SECTION_\nBiografia\n_START_PARAGRAPH_\nNascuda a Barcelona el 1944, va formar-se com a il\xc2\xb7lustradora a l'Escola Massana de Barcelona. Els primers anys de la seva vida professional va treballar per a l'editorial catalana Busquets Gruart, dibuixant majorit\xc3\xa0riament postals de Nadal._NEWLINE_A comen\xc3\xa7aments de la d\xc3\xa8cada de 1980, despr\xc3\xa9s d'una visita a la Fira del Llibre de Frankfurt, va comen\xc3\xa7ar a dibuixar per a l'editorial sueca Picture Graphica fins a la seva jubilaci\xc3\xb3, per la qual cosa ha desenvolupat la major part de la seva carrera professional fora del pa\xc3\xads i \xc3\xa9s poc coneguda a Catalunya._NEWLINE_Si m\xc3\xa9s no, durant els anys 1981 i 1982 la seva obra va estar representada a les edicions del Sal\xc3\xb3 del C\xc3\xb2mic i la Il\xc2\xb7lustraci\xc3\xb3 de Barcelona.\n_START_SECTION_\nObra art\xc3\xadstica\n_START_PARAGRAPH_\nS'ha especialitzat en la il\xc2\xb7lustraci\xc3\xb3 de temes infantils amb un estil delicat, femen\xc3\xad i particularment adequat per suggerir atmosferes de somni, el qual encaixa a la perfecci\xc3\xb3 amb els gustos n\xc3\xb2rdics i centreeuropeus._NEWLINE_Els seus dibuixos il\xc2\xb7lustren especialment postals de Nadal i felicitacions diverses, per\xc3\xb2 tamb\xc3\xa9 se n'han fet nines, paper de regal, edicions seriades de plats, figures de porcellana i marxandatge per al mercat europeu i nord-americ\xc3\xa0._NEWLINE_Tots els dibuixos expliquen una hist\xc3\xb2ria que es va descobrint quan s'hi observen amb atenci\xc3\xb3 els detalls que estan situats estrat\xc3\xa8gicament per explicar que esta passant. s'aprecien escenes plenes d'activitat i simpatia; aix\xc3\xad com altres m\xc3\xa9s tranquil\xc2\xb7les i austeres, fins i tot melanc\xc3\xb2liques, envoltades d'aparent senzillesa. Les ambientacions s\xc3\xb3n d'una import\xc3\xa0ncia cabdal, at\xc3\xa8s que dibuixa en cada moment l'entorn necessari per aconseguir endinsar-nos en el seu univers id\xc3\xadl\xc2\xb7lic i rom\xc3\xa0ntic, amb protagonistes majorit\xc3\xa0riament infantils._NEWLINE_\xc3\x89s una aquarel\xc2\xb7lista d'ofici i domina aquesta complicada t\xc3\xa8cnica a la perfecci\xc3\xb3; aconsegueix transicions, formes, colors suaus, nets, majorit\xc3\xa0riament tons pastel, molts cops combinats amb vermells potents. No utilitza mai l\xc3\xadquid d'emmascarar per reservar blancs en els seus dibuixos, sin\xc3\xb3 que treballa directament amb el blanc del paper o amb lleugers tocs de guaix per obtenir transicions suaus. Empra amb mestria i subtilesa, nom\xc3\xa9s en la justa mesura, altres elements com els llapis aquarel\xc2\xb7lables o fins i tot la sal comuna i el lleixiu per aconseguir efectes i textures que enriqueixen les seves aquarel\xc2\xb7les. _NEWLINE_La seva obra \xc3\xa9s fruit d'un treball meticul\xc3\xb3s, la cerca constant de la perfecci\xc3\xb3 i l'amor per la feina ben feta. Se la considera vers\xc3\xa0til, tot i que treballa en un espectre tem\xc3\xa0tic for\xc3\xa7a acotat._NEWLINE_L'any 2018 va donar els seus dibuixos originals, nadales i felicitacions diverses a la Biblioteca de Catalunya."